Станислав Доспевски
Станислав Доспевски е псевдонимът на художника Зафир Зограф – син на Димитър Зограф и племенник на Захари Зограф. Той е виден представител на Самоковската художествена школа и един от най-значителните възрожденски художници и иконописци. Доспевски е един от първите българи, получили академично художествено образование.

Биография 
Роден е на 3 декември 1823 година в град Самоков. Отначало учи в родния си град, а после продължава образованието си в Пловдив. От малък навлиза в изкуството, като помага на баща си в изписването на иконите в пловдивската църква „Света Неделя“. През 1850 година заминава за Москва, където учи в Московското училище за живопис, скулптура и архитектура, а по-късно, от 1853 до 1856 в Императорската художествена академия в Петербург в класа на Ф. А. Бруни.

След завръщането си в България се преименува на Доспевски и става родоначалник на светския реалистичен портрет. Живее в Пазарджик и Самоков, но продължава да рисува в Пловдив.

В разгара на Руско-турската война през август 1877 г. Доспевски е арестуван от турските власти, затворен най-напред в кауша в Пловдив, а после е изпратен по влака в Цариград.

Умира след заразяване с тиф в един от затворите на Цариград на 6 януари 1878 година, погребан бил в двора на българската черква „Свети Стефан“.

На негово име е наречено едно от началните училища в град Самоков – НУ „Станислав Доспевски“.

Правнучка на Станислав Доспевски е преводачката Нели Доспевска.

Литература 
 Захариев, В. Станислав Доспевски. София, 1971.
 Рошковска, А. Станислав Доспевски. Ст. Загора, 1994

Източници

Външни препратки 

 Доспевски и Православието
 Соколова, Д. Реформаторът Доспевски (1823 – 1878), в сп. Ек, 2000, N 4, с. 9 – 12: съдържа и репродукции на някои от най-известните портрети, нарисувани от художника

Български художници
Български иконописци
Почетни граждани на Пазарджик
Представители на Самоковската художествена школа
Родени в Самоков
Починали в Истанбул
Българи, починали в затвор
Починали от тиф